Diari Oficial de la Generalitat Valenciana


Sumari del DOGV 5230, del 30-03-2006 (2006/3280)

Resolució de 22 de febrer de 2006, de la Direcció General d'Energia, per la qual s'aproven les Normes Particulars d'Iberdrola Distribución Eléctrica, SAU, per a alta tensió (fins a 30 kV) i baixa tensió a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5230

Data del DOGV
:   30-03-2006

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2006/3280


Data del document
:   22-02-2006

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * empresa privada
    * norma
    * material elèctric
    * infraestructura urbana
    * subministrament d'energia elèctrica

Resolució de 22 de febrer de 2006, de la Direcció General d'Energia, per la qual s'aproven les Normes Particulars d'Iberdrola Distribución Eléctrica, SAU, per a alta tensió (fins a 30 kV) i baixa tensió a la Comunitat Valenciana. [2006/X3280]  
L'empresa Iberdrola Distribución Eléctrica, SAU, seguint les directrius previstes en la Llei 54/1997, de 27 de novembre, del Sector Elèctric, pretén normalitzar les seues instal·lacions de distribució d'energia, d'acord amb els objectius de seguretat, qualitat, fiabilitat, ús racional de l'energia i de les instal·lacions i protecció del medi ambient, previstos en la llei esmentada.  
Atés que els articles 3.3 i 51.2 de la Llei 54/1997, de 27 de novembre, del Sector Elèctric, establixen les competències administratives de les comunitats autònomes i, en concret les relatives a les normes tècniques i de seguretat de les instal·lacions elèctriques.  
Atés que els articles 45 i 61 del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, fan menció als criteris per a la determinació dels drets d'extensió, referents a les condicions tècniques i de seguretat establides per l'empresa distribuïdora i aprovades per l'administració competent i sobre l'accés dels consumidors a la xarxa de distribució.  
Atés que, en resolucions de 10 de juny de 2005, la Direcció General de Desenvolupament Industrial del Ministeri d'Indústria, Turisme i Comerç, s'inscriuen les especificacions particulars de l'empresa Iberdrola Distribución Eléctrica, SAU, per a les instal·lacions privades en alta tensió que es connecten al seu sistema (RAT-EP 001-M1) i les especificacions particulars de l'empresa Iberdrola Distribución Eléctrica, SAU, per a les instal·lacions privades en baixa tensió que es connecten al seu sistema (RBT-EP 001).  
Vist d'aplicació el Reglament Electrotècnic de Baixa Tensió aprovat pel Reial Decret 848/2002 i el Reial Decret 3.275/1982, que aprova el Reglament sobre Condicions Tècniques i Garanties de Seguretat en Centrals Elèctriques, Subestacions i Centres de Transformació.  
Atés que en data 14 de novembre de 2005, esta Direcció General d'Energia declara que s'entén satisfeta la sol·licitud d'aprovació de Normes Particulars realitzada per Iberdrola Distribución Eléctrica SAU, des del punt de vista de la inscripció realitzada pel Ministeri d'Indústria, Comerç i Turisme per a tot l'àmbit geogràfic nacional d'Iberdrola, sense que s'haja produït una aprovació administrativa expressa, per part de l'administració autonòmica, de les mencionades normes ni de les seues condicions d'aplicació en l'àmbit de la Comunitat Valenciana.  
Vist que la Generalitat Valenciana és competent per a l'aprovació de les Normes esmentades, en virtut de l'article 31.16 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, que atribuïx a la Generalitat Valenciana la competència exclusiva sobre les instal·lacions de producció, distribució i transport d'energia quan este transport no isca del seu territori i el seu aprofitament no afecte una altra província o comunitat autònoma, i de l'article 32.5 de l'esmentat Estatut d'Autonomia que atribuïx competència a la Generalitat Valenciana per al desenvolupament legislatiu i l'execució del règim energètic en el marc de la legislació bàsica de l'Estat i, si és el cas, en els termes que esta establisca.  
El Decret 8/2004, de 3 de setembre, del president de la Generalitat Valenciana, pel qual s'assigna a la Presidència i a les conselleries determinades competències, atribuïx a la Conselleria d'Infraestructures i Transport les competències en matèria d'energia, i el Decret 182/2004, d'1 d'octubre, pel qual s'aprova el Reglament Orgànic i Funcional de Conselleria d'Infraestructures i Transport, atribuïx, en l'article 16 a la Direcció General d'Energia les facultats corresponents a la realització d'actuacions destinades a l'ordenació, desenvolupament, seguiment i foment del sector energètic en els termes de la legislació vigent.  
Vist necessària l'aprovació de les normes inscrites per la Direcció General de Desenvolupament Industrial del Ministeri d'Indústria, Turisme i Comerç, en l'àmbit d'aplicació de la Comunitat Valenciana  
Esta Direcció General d'Energia resol:  
Primer. Aprovar les Normes Particulars d'Iberdrola Distribución Eléctrica, SAU, per a alta tensió (fins a 30 kV) i per a baixa tensió, que s'enumeren en l'annex de la present resolució, sense que es puga entendre continguda en esta aprovació qualssevol altres normes que pogueren aparéixer com a compreses en l'interior de les indicades en l'annex adjunt.  
Segon. Sotmetre l'esmentada aprovació al compliment de les condicions següents:  
Les Normes Particulars aprovades seran de compliment obligat a la Comunitat Valenciana per a totes les instal·lacions de distribució d'energia elèctrica d'Iberdrola Distribución Eléctrica, SAU, que es construïsquen a partir de l'entrada en vigor de la present resolució, amb independència que siguen construïdes directament per l'empresa o per tercers que cedisquen la seua explotació i titularitat, tot això sense perjuí de la prevalència de la legislació estatal i autonòmica, en matèria elèctrica i de seguretat industrial, vigent en cada moment.  
Les empreses que distribuïsquen energia elèctrica a la Comunitat Valenciana podran acollir-se a les presents Normes, si ho sol·liciten a la Direcció General d'Energia, la qual acordarà la seua aprovació mitjançant una resolució, i seran de compliment obligat en l'àmbit en què actue cada empresa, una vegada es complisca el termini establit per a la seua entrada en vigor i que la resolució es publique en el Diari Oficial de la Generalitat Valenciana.  
Les presents Normes no obstant això, no suposaran un inconvenient a futurs desenvolupaments tecnològics que impliquen la utilització d'altres solucions tècniques, sempre que quede justificada la necessitat i conveniència del mencionat canvi, en el corresponent projecte específic que cal presentar.  
Les Normes objecte de la present aprovació substituiran a aquelles incloses en l'Orde de 20 de desembre de 1991, del conseller d'Indústria, Comerç i Turisme, per la qual s'autoritza la Norma Tècnica per a instal·lacions de mitjana i baixa tensió, en la Resolució de 12 de maig de 1994, de la Direcció General d'Indústria i Energia, per la qual s'aproven els projectes tipus de les instal·lacions de distribució i les normes d'execució i recepció tècnica de les instal·lacions, i en la Resolució de 2 de desembre de 1994, de la Direcció General d'Indústria i Energia per la qual s'aproven diversos projectes tipus d'instal·lacions de distribució, en aquella part competència d'esta Direcció General.  
Les Normes estaran a disposició de qualsevol persona que les sol·licite en les següents dependències de la Generalitat Valenciana, de les quals es podran sol·licitar còpies per qualsevol persona, a costa seu:  
Servicis Territorials d'Energia:  
València: c/ Gregorio Gea, 27  
Alacant: Rambla Méndez Núñez, 41  
Castelló de la Plana: c/ Cavallers, 8  
Així mateix, en les principals oficines de l'empresa Iberdrola Distribución Eléctrica, SAU, que s'esmenten:  
València: c/ Isabel la Catòlica, 14  
Alacant: c/ Calderón de la Barca, 16  
Castelló de la Plana: av. Germans Bou, 239  
Així com en la pàgina web de l'Agència Valenciana de l'Energia www.aven.es.  
La present resolució entrarà en vigor l'endemà de la publicació en el Diari Oficial de la Generalitat Valenciana. S'establirà un període transitori de 6 mesos des de l'entrada en vigor, en el qual es podran continuar tramitant expedients d'autorització d'instal·lacions elèctriques que apliquen les Normes anteriorment vigents.  
Contra esta resolució, que no posa fi a la via administrativa, es pot interposar recurs d'alçada davant del secretari autonòmic d'Infraestructures (av. de Blasco Ibáñez 50, 46917 València), en el termini d'un mes, comptador a partir de l'endemà de la publicació, de conformitat amb el que disposen els articles 114 i 115 de la Llei 4/1999 de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
València, 22 de febrer de 2006.. El director general d'Energia: Antonio Cejalvo Lapeña.